**Záznam o priebehu prípravných trhových konzultácií**

uskutočnených podľa § 25 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ako „ZVO“)

**Verejný obstarávateľ: Banskobystrický samosprávny kraj,** so sídlom Nám. SNP 23, 974 01 Banská Bystrica, IČO: 37828100(ďalej len ako „BBSK“ alebo „Verejný obstarávateľ“)

**Predmet zákazky: Obstaranie externého autobusového dopravcu Banskobystrického samosprávneho kraja**

**Druh zákazky:** služby

**CPV:** 60112000-6 Služby verejnej cestnej dopravy

**Druh postupu:** nadlimitná zákazka zadávaná postupom verejnej súťaže podľa § 66 ZVO

Verejný obstarávateľ v rámci procesu prípravy verejného obstarávania, ktorého predmetom je Obstaranie externého autobusového dopravcu Banskobystrického samosprávneho kraja, pristúpil k vykonaniu prípravných trhových konzultácii (ďalej len ako „PTK“) v zmysle § 25 ZVO, a teda otvorenej a transparentnej komunikácii s dopravcami, aby prišlo k naplneniu transparentného a nediskriminačného verejného obstarávania, ako aj splneniu všetkých požiadaviek Verejného obstarávateľa.

**Cieľ**

Cieľom PTK bolo získať kvalifikované a odborné rady, ako aj informácie, od nezávislých odborníkov a účastníkov trhu, a to za účelom overenia, či požiadavky, technické parametre a iné podmienky uvedené v zadávajúcej dokumentácii sú v súlade so ZVO a možnosťami trhu z pohľadu odbornej verejnosti a účastníkov trhu. Najmä teda overiť realizovateľnosť nastavených požiadaviek a splniteľnosť jednotlivých požiadaviek vo vzájomnej korelácii. Priebeh PTK sa uskutočňoval za dodržania princípu nediskriminácie a transparentnosti a tak, aby nebola narušená hospodárska súťaž.

**Priebeh**

Úvodom PTK Verejný obstarávateľ dňa 27.07.2020 zverejnil dokumentáciu na webovom portáli Josephine (zverejnené na <https://josephine.proebiz.com/sk/tender/8202/summary>), pričom postupne boli zverejnené:

1. **Technické a prevádzkové štandardy** - obsahom sú najmä požiadavky na technické parametre a vybavenie vozidiel, ako aj iné povinnosti dopravcov pri ich prevádzke,
2. **Zmluva o poskytovaní služieb a vybrané prílohy** - predpokladaný návrh zmluvy, ktorá sa uzavrie s úspešným uchádzačom, ako aj niektoré prílohy k zmluve,
3. **Rozdelenie zákazky na časti** - rozdelenie Banskobystrické samosprávneho na viacero častí s popisom liniek, počtom kilometrov a potrebným počtom autobusov.

Po zverejnení dokumentov BBSK očakával reakcie od potenciálnych uchádzačov vo forme otázok. Následne prebehla komunikácia elektronickými prostriedkami ohľadom otázok položených od dopravcov, ku ktorým následne vypracoval a publikoval na rovnakom mieste vyjadrenia a odpovede, pričom v prípade potreby ich rovno zapracoval do predložených dokumentov. Cieľom PTK vo forme možných otázok od budúcich uchádzačov, ako aj odborníkov, bolo prezentovať možnosť účasti na verejnom obstarávaní aj menším záujemcom.

**Dokumentácia**

BBSK zverejnil na už uvedenom webovom odkaze aj všetky otázky a relevantné odpovede od dopravcov, pričom v týchto dokumentoch sa neuvádza, kto dané otázky položil, aby BBSK vylúčil možnosť uzatvárania kartelových dohôd vo verejnom obstarávaní. Verejný obstarávateľ dbal počas celého priebehu PTK na anonymitu z dôvodu vyhnutia sa riziku kolúzie potenciálnych uchádzačov, ale zároveň s dodržaním princípu transparentnosti.

Komunikácia, vrátane e-mailovej komunikácie s dopravcami, ktorá prebehla v rámci PTK je riadne zaznamenaná a uložená na externom disku v dispozícii Verejného obstarávateľa, pre prípad pochybností o transparentnosti a porušení princípu rovnakého zaobchádzania zo strany orgánov oprávnených vykonať dohlaď nad procesom verejného obstarávania. Komunikácia je taktiež súčasťou dokumentácie zákazky.

Na príprave súťažných podkladov sa podieľali odborní konzultanti:

* AGM partners s.r.o., advokátska kancelária
* Interní zamestnanci verejného obstarávateľa

**Záver**

BBSK má za to, že účel PTK bol v plnej miere naplnený. PTK dopomohli Verejnému obstarávateľovi k lepšiemu zadefinovaniu požiadaviek a následnej úprave dokumentov, ktoré sa budú predkladať do verejného obstarávania. Taktiež BBSK je toho názoru, že dokumenty predložené do PTK sú jednoznačné, nediskriminačné a dostatočné na predloženie kvalifikovanej cenovej ponuky, nakoľko otázky k predloženým dokumentom smerovali iba k výkladu konkrétnych ustanovení zmluvy, a tie boli v prípade potreby zapracované.